

Αρκαλοχώρι, 23/ 05 /2025

Προς: ΜΜΕ

**ΔΕΛΤΙΟ ΤΥΠΟΥ**

**Επιτυχημένο διήμερο εκδηλώσεων Τοπικής Ιστορίας στο Καστέλλι του Δήμου Μινώα Πεδιάδας**

Με επιτυχία ολοκληρώθηκε το διήμερο εκδηλώσεων τοπικής ιστορίας που έλαβε χώρα την Πέμπτη 22 και την Παρασκευή 23 Μαΐου στο Δήμο Μινώα Πεδιάδας, με την ενεργό συμμετοχή και παρουσία του Δημάρχου Βασίλη Κεγκέρογλου και άλλων στελεχών της Δημοτικής Αρχής, της εκπαιδευτικής και μαθητικής κοινότητας και εκπροσώπων φορέων του Δήμου που "αγκάλιασαν" τις εκδηλώσεις ιστορικής μνήμης που πραγματοποιήθηκαν, στο πλαίσιο της  διδασκαλίας του μαθήματος της Τοπικής Ιστορίας που καλλιεργεί την επαφή των παιδιών με την ιστορία του τόπου, βοηθώντας να κατανοήσουν μέσα από το χθες, το σήμερα και το αύριο του τόπου.

Την Πέμπτη 22 Μαΐου, στο πλαίσιο του εορτασμού της 84ης επετείου της Μάχης της Κρήτης, οι μαθητές της ΣΤ' Τάξης και οι εκπαιδευτικοί του Δημοτικού Σχολείου Καστελλίου διοργάνωσαν ημερίδα τιμής και μνήμης με τίτλο: «Τα παιδιά της Ειρήνης και του Πολέμου». Η εκδήλωση, που πραγματοποιήθηκε στην αίθουσα Πολλαπλών Χρήσεων του Γυμνασίου και Λυκείου Καστελλίου, ήταν αφιερωμένη στη Μάχη της Κρήτης και στα δεινά της τετράχρονης κατοχής που ακολούθησε, αναδεικνύοντας την Ειρήνη ως υπέρτατη αξία για τους ανθρώπους και τον κόσμο με την παρουσίαση σπάνιου υλικού και πληροφοριών σχετικά με τη συμβολή του Δήμου Μινώα Πεδιάδας στη Μάχη της Κρήτης.

Την εκδήλωση τίμησαν με την παρουσία τους, ο Δήμαρχος Μινώα Πεδιάδας Βασίλης Κεγκέρογλου, ο Μητροπολίτης Αρκαλοχωρίου Καστελλίου και Βιάννου κ.κ. Ανδρέας, ο Πρόεδρος του Δημοτικού Συμβουλίου και Διευθυντής του Δημοτικού Σχολείου Καστελλίου Γιώργος Καλογεράκης, οι Αντιδήμαρχοι Καλλιόπη Αποστολογιωργάκη και Μανώλης Κουρλετάκης, η Πρόεδρος της Δημοτικής Κοινότητας Καστελλίου Μαρία Σκουλούδη, οι δημοτικοί σύμβουλοι Έφη Καλυκάκη και Γιώργος Κουτσαντωνάκης κ.α.

Την Παρασκευή 23 Μαΐου, στο Δημοτικό Σχολείο Καστελλίου, πραγματοποιήθηκε η δεύτερη συνάντηση των αδελφοποιημένων Δημοτικών Σχολείων Καστελλίου και Ανώπολης Σφακίων. Στο πλαίσιο αυτής της συνάντησης, τα δύο σχολεία παρουσίασαν το εκπαιδευτικό τους πρόγραμμα με τίτλο: «Από τον Δασκαλογιάννη ως τον Αντώνη Τρυφίτσο». Το πρόγραμμα επικεντρώθηκε στην περίοδο της Τουρκοκρατίας (1845-1898), τις επαναστάσεις και τους αγώνες των Κρητών για ελευθερία και την Ένωση της Κρήτης με την Ελλάδα, με ιδιαίτερη έμφαση στους ηρωικούς θανάτους του Σφακιανού Δασκαλογιάννη (1771) και του Πεδιαδίτη Αντωνίου Τρυφίτσου (1897).

Η συγκινητική εκδήλωσή περιελάμβανε παρουσιάσεις, ριζίτικα τραγούδια από τα παιδιά και ανταλλαγή δώρων και από τις δύο πλευρές, μαζί με την υπόσχεση να συνεχιστούν οι σημαντικές αυτές εκπαιδευτικές δράσεις.

Την εκδήλωση τίμησαν με την παρουσία τους ο Δήμαρχος Βασίλης Κεγκέρογλου, ο Μητροπολίτης Αρκαλοχωρίου, Καστελλίου και Βιάννου κ.κ. Ανδρέας, ο Πρόεδρος του Δημοτικού Συμβουλίου Γιώργος Καλογεράκης ο Αντιδήμαρχος Μανώλης Κουρλετάκης, η Πρόεδρος της Κοινότητας Καστελλίου Μαρία Σκουλούδη, οι δημοτικοί σύμβουλοι Γιώργος Κουτσαντωνάκης και Έφη Καλυκάκη, ο Πρόεδρος του Συλλόγου Εκπαιδευτικών Ν. Ηρακλείου "Δομήνικος Θεοτοκόπουλος" Γιώργος Μακράκης, εκπρόσωποι φορέων, της Εκκλησίας, μαθητές και εκπαιδευτικοί ενώ από το Δήμο Σφακίων παρευρέθηκαν οι Αντιδήμαρχοι Βαρδής Γυπαράκης και Γιάννης Μπραουδάκης, ο Πρωτοσύγκελος π. Ιωσήφ Περράκης, η Προϊσταμένη του 2/θ Δημοτικού Σχολείου Ανώπολης Σφακίων Βάσω Σταθοπούλου (με τους 16 μαθητές του σχολείου) και η Προϊσταμένη του μονοθέσιου Δημοτικού Σχολείου της Χώρας Σφακίων Αναστασία Τσιμπίδα (με τους 6 μαθητές του σχολείου).

**Ο Δήμαρχος Μινώα Πεδιάδας Βασίλης Κεγκέρογλου δήλωσε**:

«Συγκινούμαι βαθιά βλέποντας στα πρόσωπα των παιδιών μας τη φλόγα της μνήμης να παραμένει άσβεστη. Η Μάχη της Κρήτης, 84 χρόνια μετά, παραμένει ένα ζωντανό μάθημα θάρρους και αντίστασης απέναντι στον Ναζισμό, αναδεικνύοντας παράλληλα την υπέρτατη αξία της Ειρήνης. Σήμερα, το μήνυμά της είναι πιο επίκαιρο από ποτέ: να επαγρυπνούμε απέναντι σε κάθε μορφή βίας και σκοταδισμού και να μεταλαμπαδεύουμε στις νέες γενιές τις αξίες της ελευθερίας και της δημοκρατίας.

Παράλληλα, είμαστε ιδιαίτερα υπερήφανοι που δύο σχολεία μας, το Δημοτικό Σχολείο Καστελλίου και το Δημοτικό Σχολείο Ανώπολης Σφακίων, ένωσαν τις δυνάμεις τους για να υλοποιήσουν ένα τόσο σημαντικό εκπαιδευτικό πρόγραμμα, εμβαθύνοντας στην ιστορία της Κρήτης και στους αγώνες των προγόνων μας για την ελευθερία. Τα φωτεινά παραδείγματα του Δασκαλογιάννη και του Τρυφίτσου αποτελούν πολύτιμη κληρονομιά, διδάσκοντας μας την αξία της ενότητας και της αποφασιστικότητας. Συγχαίρω θερμά τους μαθητές και τους εκπαιδευτικούς για αυτές τις αξιέπαινες πρωτοβουλίες. Η ευαισθησία και η προσήλωσή σας στην ιστορική αλήθεια αποτελούν πηγή ελπίδας για το μέλλον Οι εκδηλώσεις αναδεικνύουν τη σημασία της διατήρησης της ιστορικής μνήμης και την ανάγκη μετάδοσης των αξιών της ειρήνης, της ελευθερίας και της αξιοπρέπειας, στις νέες γενιές».